Crippen-saken
Store norske leksikon,Samfunn,Politi og kriminalitet,Kriminalsaker
Crippen-saken er en av kriminalhistoriens mest omtalte mordsaker. Amerikaneren Hawley Harvey Crippen, født 1861, praktiserte fra 1895 som lege i London, til tross for at han ikke hadde medisinsk utdannelse. Her giftet han seg med den populære skuespilleren Belle Elmore, men da han forelsket seg i en 19-årig fransk kontorist, Ethel le Neve, myrdet han i 1910 sin kone, parterte liket og gravde det ned i kjelleren.
Politiet foretok en husundersøkelse hos ham uten resultat. Imidlertid fikk Crippen panikk og flyktet fra landet sammen med sin elskerinne. Den plutselige avreisen gav politiet ny mistanke, likrestene ble funnet og paret etterlyst ved hjelp av radiotelegrafi. Denne historiens første trådløse etterlysning førte til at Crippen ble arrestert da han ankom med passasjerskip til Québec fra England. Han tilstod aldri drapet, men ble kjent skyldig og henrettet 23. november 1910. Les mer i Store norske leksikon mord kriminalitet dødsstraff